En redacció el projecte per a la via ciclovianant "Camí de Tir de Colom - Sant Blai"
19 de maig de 2023

Carcaixent

Amb la redacció del projecte es pretén resoldre la connexió entre el poliesportiu municipal de Carcaixent i la urbanització Tir de Colom, tot aprofitant itineraris que conjuguen camins rurals i sendes forestals que els ciclovianants ja utilitzen per tractar-se d’un camí més segur i més naturalitzat que l’actual carretera que dóna accés a dita urbanització des del casc urbà.

Esta solució permetrà una millor connexió, mitjançant els Camins del Realenc, entre els nuclis urbans de Carcaixent, Alzira, La Pobla Llarga, La Barraca d’Aigües Vives, Simat de la Valldigna, Benifairó de la Valldigna i fins i tot Xàtiva. Alhora que, facilitarà la connexió amb espais naturals protegits com l’Hort de Soriano – Font de la Parra (Carcaixent), La Murta i La Casella (Alzira).

Per altra banda, esta actuació també permetria la protecció del patrimoni natural en actuar sobre la prevenció d’incendis forestals en la zona. Atenent al Pla Local de Prevenció d’Incendis Forestals de Carcaixent, l’actuació prevista amb el Codi 034 Faixes auxiliars en vial d’accés, permetria actuar per reduir el risc d’incendi forestal.

Són objectius principals de l’actuació els següents:

1\. Promoure la creació d’un itinerari d’interés natural, paisatgístic i cultural entre el poliesportiu municipal i la urbanització Tir de Colom.

2\. Posar valor els recursos naturals i culturals de la zona, com per exemple el dipòsit municipal d’aigua potable i l’antic convent de clausura de les Dominiques.

3\. Connectar el casc urbà i les vies ciclovianants, com per exemple, el camí natural del Trenet, amb la xarxa de Camins del Realenc i altres rutes preexistents en la zona per consolidar la xarxa de vies per a ciclovianants.

4\. Reduir el perill, per als vianants i ciclistes, que suposa compartir la calçada amb els vehicles motoritzats.

L’Ajuntament de Carcaixent va resultar beneficiari de la subvenció per a la redacció de projecte d’itinerari ciclovianant de 2021 de la Diputació de València, mitjançant el qual s’ha redactat el projecte d’execució Camins del Realenc. Este projecte incloïa este tram aprofitant l’actual carretera d’accés a la urbanització.

No obstant, la perillositat que comporta compartir la calçada amb el trànsit motoritzat juntament amb l’escassa distància entre els punts a connectar, ha motivat que l’Ajuntament aprofitara la convocatòria de subvencions Reacciona 2022 fase II, de la Diputació de València, per a sol·licitar subvenció per finançar la redacció d’un projecte concret que vinga a solucionar, de la forma més segura i naturalitzada, l’itinerari que possibilite una connexió entre el casc urbà i els Camins del Realenc, subvenció que va ser concedida en desembre de 2022 per un import de 4.000€.